31999D0645
L 255/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 15 септември 1999 година
относно общ технически регламент за изискванията за свързване към TETRA достъп на аварийни служби
(нотифицирано под номер C(1999) 2987)
(текст от значение за ЕИП)
(1999/645/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/13/ЕО на Европейския парламент и на Съвета от 12 февруари 1998 г. относно крайните далекосъобщителни устройства и спътниковите земни станции, включително взаимното признаване на тяхното съответствие (1), и по-специално член 7, параграф 2, второ тире от нея,
(1)
като има предвид, че Комисията е приела мярката, идентифицираща вида крайни устройства, за които се изисква общ технически регламент, както и свързаното с нея заявление за обхват, съгласно член 7, параграф 2, първо тире;
(2)
като има предвид, че следва да бъдат приети съответните хармонизирани стандарти или части от тях за изпълнение на съществените изисквания, които следва да се преобразуват в общи технически регламенти;
(3)
като има предвид, че за да се гарантира непрекъснатост на достъпа на производителите до пазарите, е необходимо да бъдат предвидени преходни договорености относно устройствата, одобрени според националните разпоредби за одобрение на типа;
(4)
като има предвид, че съгласно член 29, параграф 2 предложението е било представено на Комитета за одобряване на далекосъобщително оборудване (АСТЕ);
(5)
като има предвид, че общият технически регламент, който ще бъде приет с настоящото решение, е в съответствие със становището на АСТЕ,
ПРИЕ НАСТОЯЩОТО РЕШЕНИЕ:
Член 1
1. Настоящото решение се прилага по отношение на крайни устройства, предназначени да бъдат свързани с обществената далекосъобщителна мрежа и попадащи в обхвата на хармонизирания стандарт, идентифициран в член 2, параграф 1.
2. Настоящото решение установява общ технически регламент относно изискванията за връзка към апаратура за достъп TETRA до аварийни служби в честотните ленти в обхвата от 380 MHz до 383 MHz и от 390 MHz до 393 MHz.
Член 2
1. Общият технически регламент включва хармонизирания стандарт, изготвен от съответния орган по стандартизация, който изпълнява - доколкото е възможно - съществените изисквания, посочени в член 5, букви от в) до е) от Директива 98/13/ЕО. Позоваване на стандарта е показано в приложението.
2. Крайните устройства, предмет на настоящото решение, са в съответствие с общия технически регламент, посочен в параграф 1, отговарят на съществените изисквания, посочени в член 5, букви а) и б) от Директива 98/13/ЕО и отговарят на изискванията на други приложими директиви, и по-специално Директиви 73/23/ЕИО (2) и 89/336/ЕИО (3) на Съвета.
Член 3
Нотифицираните органи, определени за извършване на процедурите, посочени в член 10 от Директива 98/13/ЕО следва - що се отнася до крайните устройства, предмет на член 1, параграф 1 от настоящото решение - да използват или да гарантират използването на хармонизирания стандарт, посочен в приложението, след влизането в сила на настоящото решение.
Член 4
1. Националните разпоредби за одобрение на типа, обхващащи устройства в приложното поле на хармонизирания стандарт, посочен в приложението, се отменят считано от 15 декември 1999 г.
2. Крайно устройство, одобрено съгласно такива национални разпоредби за одобрение на типа, може да продължи да бъде пускано на националния пазар и пускано в действие.
Член 5
Адресати на настоящото решение са държавите-членки.
Съставено в Брюксел на 15 септември 1999 година.